b'\n_START_ARTICLE_\nAzov\n_START_SECTION_\nNajstarej\xc5\xa1a naselitev\n_START_PARAGRAPH_\nUstje Dona je bilo \xc5\xbee v davnini pomembno trgovsko sredi\xc5\xa1\xc4\x8de. Grki iz Bosporskega kraljestva so na za\xc4\x8detku 3. stoletja pr. n. \xc5\xa1t. v njem ustanovili svojo kolonijo Tanais, kakor so Grki imenovali Don. Ostanki Tanaisa le\xc5\xbeijo pri vasi Nedvigovka kak\xc5\xa1nih 20\xc2\xa0km severno od Azova._NEWLINE_Nekaj stoletij kasneje je kolonijo opusto\xc5\xa1il kralj Ptolemon Bosporski. Ponovna naselitev  gr\xc5\xa1kih kolonistov je mestu spro\xc5\xbeila nov razcvet. Kolonija je propadla po vdoru Gotov v 3. stoletju n. \xc5\xa1t., ki so mesto skoraj v celoti uni\xc4\x8dili. V 10. stoletju  je cela regija je pri\xc5\xa1la pod oblast slovanske kne\xc5\xbeevine Tmutarakan. Leta 1067 so jo zasedli Kip\xc4\x8daki  in jo preimenovali v Azak (ni\xc5\xbeina). Iz tega imena izhaja sodobno ime mesta Azov._NEWLINE_V 13. in 14. stoletju je ve\xc4\x8dino obale Azovskega morja osvojila tatarska Zlata horda. Bene\xc5\xa1ki in genovski trgovci so kljub temu dobili dovoljenje za trgovanje in so na mestu sedanjega Azova ustanovili svojo kolonijo  imenom Tana (Al Tana). Azov je bil od leta 1471 pod oblastjo Osmanskega cesarstva. Turki so na gri\xc4\x8du nad mestom zgradilo mogo\xc4\x8dno trdnjavo, ki je obvladovala tudi okolico mesta.\n_START_SECTION_\nAzovska trdnjava\n_START_PARAGRAPH_\nDonskim kozakom je leta 1637 v eni od najslavnej\xc5\xa1ih bitk v njihovi zgodovini uspelo zavzeti azovsko trdnjavo, ki jo je branilo 4000 vojakov, oboro\xc5\xbeenih z 200 topovi. Trdnjavo so imeli v svojih rokah celih pet let. Leta 1641 so celo zdr\xc5\xbeali dolgo tur\xc5\xa1ko obleganje. Po umiku tur\xc5\xa1ke vojske je car Aleksej I. sklical ruski parlament \xe2\x80\x93 Zemskij Sobor in se odlo\xc4\x8dil trdnjavo vrniti Turkom, da bi se izognil splo\xc5\xa1ni vojni z Osmanskim cesarstvom. Kozaki so pred predajo trdnjave uni\xc4\x8dili vse fortifikacije._NEWLINE_Car Peter Veliki je med velikimi azovskimi ofenzivami leta 1696 ponovno osvojil trdnjavo. Po neuspeli ofenzivi na Moldavijo leta 1711 je bil prisiljen podpisati premirje s sultanom Ahmedom III. in Azov vrniti Turkom._NEWLINE_Po rusko-tur\xc5\xa1ki vojni (1768-1774) je po podpisu miru v Ku\xc4\x8duk-Kajnard\xc5\xbeiju leta 1774 Azov zasedla vojska ruskega generala Petra Rumjanceva in mesto je dokon\xc4\x8dno pripadlo Rusiji. Sedem let je bil glavno mesto istoimenske gubernije, po vzponu bli\xc5\xbenjega Rostova na Donu  pa je njegova pomembnost padla in uprava se je preselila v Rostov._NEWLINE_Med drugo svetovno vojno je Azov okupiral nem\xc5\xa1ki Wehrmacht in ga obdr\xc5\xbeal od julija 1942 do februarja 1943.'